text: 13 Davidqa, Dios yuyaychasqanmanjina qillqarqa: "Tata Diosqa Señorniyman nerqa: Kay pañaypi tiyarikuy, enemigosniykita chakisniyki uraman churanaykama, nispa. Tata Diosqa kay juramentota ruwarqa, manataj nisqanta pʼakenqachu: Qan wiñaypaj sacerdote kanki, Melquisedecpa tʼaqanman jina", nispa (Salmo 110:1, 4). Kaypiqa suyasqa Miraymanta chayri Mesiasmanta parlachkan (Hechos 2:34-36). Mesiasqa, Jehovap "paña[n]pi" tiyaykuspa janaqpachamanta kamachimunan karqa, mana Jerusalén llaqtamantachu. Chayrayku Jallpʼantinta kamachinan karqa, mana Israel llaqtallatachu (Salmo 2:6-8). Chantapis Jehová Mesiasmanta jinata jurasqanta rikuchin: "Sacerdote kanki, Melquisedecpa tʼaqanman jina", nispa. Melquisedecqa, Abrahampa tiemponpi kamachiq, sacerdote ima karqa. Suyasqa Miraypis, Dios akllasqanrayku Kamachiq, chantá sacerdote kanan karqa (Génesis 14:17-20).